Bizalom a szenvedésben
Lectio: 1Pt 3,8-22

Text: 1Pt 3,15-17

A kapcsolataink egyik nagyon fontos összetevője a bizalom. Komoly bizalomra van szükség, hogy megnyíljunk, megosszunk fontos gondolatokat az életünkből. Különösen nagy bizalomra van szükség amikor látszólag valaki szenvedést, fájdalmat okoz, de igazából segít és javunkat akarja.

Ha az embernek tövis, vagy szálka megy a testébe, főleg olyan helyre ahonnan nem tudja saját magának eltávolítani, bizalomra van szüksége azzal szemben aki ebben segít. Bár fájdalmat fog okozni az eltávolítás, a szenvedő személy mégis bízik a "segítőjében" hogy igyekszik a legkevesebb fájdalommal eltávolítani. Ezen felül pedig azért is bízik benne, mert tudja, hogy szüksége van az eltávolításra és azt is tudja, hogy nem a segítő személy szúrta bele a tövist, vagy a szálkát hogy ezzel fájdalmat okozzon...

Hasonló az eset az orvosi beavatkozások esetében, amikor tudjuk, hogy az orvos segíteni fog a testünk gyógyulásában, vagy egészségben tartásában, bár a beavatkozásával fájdalmat fog okozni.

Bízunk benne, hogy nem az a fő cél, hogy szenvedést okozzon, hanem hogy gyógyulást de mégsem oldható meg szenvedés nélkül. Ugyanakkor reméljük azt is, hogy a megfelelő beavatkozás által hosszú távon csökken vagy akár megszűnik a szenvedés.

1. Így kellene bízzanak a hívők is az ő hatalmas Urukban és Megváltójukban, hiszen nem ő a fájdalom, szenvedés okozója, hanem a bűn, ő pedig azért avatkozott be, hogy hosszú távon megszabadítson a szenvedéstől. Hogy állunk ezzel a bizalommal?

Isten ihletése alapján Péter tudja és felhívja a figyelmünk: ha szeretnénk jól viszonyulni a szenvedésekhez és szeretnénk jól hordozni, a legnagyobb szükségünk Megváltónk iránti bizalomra van. Ezt fejezi ki a 15 vers első mondata: "Az Úr Krisztust pedig szenteljétek meg a szívetekben!"

Először is figyeljünk fel, hogy ki az akinek különös helyet és különös bizalmat kell biztosítsunk a szívünkben: Az Úr Krisztus - a görögben ez az "Úr" a KÜRIOSZ szóval van behatárolva, amely a görögre fordított ószövetségben a Septuagintában a héber JAHVE megfelelője. Ez azt jelenti hogy a Péter által idézett személy - Krisztus - ugyanaz az Úr Isten mint az ószövetség Istene.

A Krisztus szó jelentése pedig FELKENT, (felhatalmazott) akit Isten a megváltás, szabadítás munkájával bízott meg, amit Ő tökéletesen elvégzett! Tehát a FELKENT JAHVE-t kell megszenteljük a szívünkben, neki kell bizalmat "előlegezzünk". 
2. De vajon beszélhetünk-e előlegről? Vajon nem ő tette-e meg az első lépéseket, ami alapján bízhatunk benne? A felolvasott igerészben három fontos érvvel találkozunk, ami miatt és ami alapján bízhatunk az Úr Krisztusban:

a) "Mert Krisztus is szenvedett egyszer a bűnökért, az igaz a nem igazakért, hogy minket Istenhez vezérlejen" olvashatjuk a 18. versben. Amikor még bűneinkben voltunk, Krisztus meghalt értünk, olvashatjuk a Róm 5,8-ban. Miért? Mert szeretett! Megbízhatunk abban aki igazán, tökéletesen szeret? Mindennél és mindenkinél jobban!

b) "Mert az Úr szeme az igazakon van és füle az ő könyörgésükre figyel..." - 12. vers. Nem csak abban nyilvánult meg a szeretet, hogy egyszer rég meghalt helyettünk magára véve bűneinket, és megigazított, hanem folyamatosan figyel ránk, gyermekeire, látja ismeri a szükségeink és hallja a könyörgésünk. Megbízhatunk abban aki folyamatosan figyel ránk?

c) "... hiszen arra hívattatok el, hogy áldást örököljetek." - 9. vers vége. Nem csak figyel ránk, hanem elhívott, hogy áldást örököljünk. Amikor megigazított és gyermekeivé fogadott, akkor örököseivé is tett. "Isten országát" öröklik az ő gyermekei. Megbízhatunk abban aki ígéretet tett és ennek az ígéretnek nagy részét már betöltötte? 
3. Talán nehézségünk van a fogalommal, amire felszólít Isten igéje: "szenteljétek meg". A szent szót igen elkoptatták a történelem folyamán, sok olyan értelemben használták, ami összezavar minket. A szentírás azonban egyértelműen használja. Megszentelni annyit tesz mint elkülöníteni Isten számára, elkülöníteni minden közönséges dologtól egy nagyon különleges célra, mégpedig Isten dicsőítésére.  Áron főpapi süvegének az elejére egy arany lapot rögzítettek amire az volt vésve, hogy "Szentség az Úrnak" (2Móz 39,30), ami azt jelentette, hogy Áron el volt különítve a nép többi részétől az Istentisztelet vezetésére, az áldozatok bemutatására a Szent Isten előtt.

Ezen gondolatok fényében az Úr Krisztust úgy szentelhetjük meg a szívünkben, ha a legkülönösebb helyet biztosítjuk számára az életünkben. Így fogalmazhatjuk másképp: Legyen Krisztus Úr az életünkben, olyan Úr akiben MEGBÍZUNK, akit szeretünk, akinek örömmel alávetjük az életünket. Olyan Úr legyen, akinek figyelünk a szavára, elhisszük amit mond, amit ígér és kívánunk engedelmeskedni annak amit kér. Ezt szeretnéd és nem megy? Ne feledd, az Úr figyel a könyörgésedre. Kéred ezt tőle őszinte szívvel? 
4. Elérkeztünk a következő nagyon fontos figyelmeztetéséhez a felolvasott igének. Így szólt a felhívás - "Az Úr Krisztust pedig szenteljétek meg a szívetekben" A szívünk az életünk "központi irányító egysége", amiről azt mondja Isten: "Minden féltett dolognál jobban őrizd meg szívedet, mert abból indul ki [minden] élet." (Péld 4,23).  Ugyanakkor azt is mondja, hogy csalárdabb a (bűnös) szív mindennél, kicsoda ismerhetné azt (Jer 17,9). Ebből megérthetjük, hogy a bűn miatt megromlott szívünk a legnagyobb akadály abban, hogy megszentelhessük Krisztust a szívünkben, és ez az oka, hogy a szenvedéseket rosszul hordozzuk. De kérhetjük Dáviddal együtt: "Tiszta szívet teremts bennem, oh Isten, és az erős lelket újítsd meg bennem." (Zsolt 51,12)Vagyis  vigyázzunk ne csak felületesen viszonyuljunk az Úr Krisztushoz, ne képmutatással, mert az még több szenvedést fog okozni és gyengíti a bizalmunkat. Ehelyett tárjuk ki a szívünk előtte a legnagyobb őszinteséggel és kérjük a segítségét! 

Természetesen Krisztus megszentelése a szívünkben azt is jelenti, hogy elkötelezzük magunkat iránta, mint szeretett Urunk iránt és megbízunk benne, bármi következzék az életünkben.
5. Végül Isten igéje beszél néhány kiemelkedő megnyilvánulásról, ami az Úr Krisztus szívünkben való megszentelésének a látható következménye. Ne tévesszen meg az, hogy ezeket felszólításként olvassuk, hiszen világos, hogy ezekre magunktól képtelenek vagyunk, a Szentlélek Isten tudja ezeket kimunkálni bennünk:

a) készség, készenlét a hitünk megvallására és megvédésére. (15-16. versek) Az ige itt különösen azokra utal, akik vádolnak, akik szenvedést okoznak, akik számon kérik bennünk levő reménységet. Valószínűleg az ilyeneknek még nehezebb a bizonyságtétel, mert ellenségnek látjuk őket. Ezért ki is hangsúlyozza, hogy szelídséggel és félelemmel tegyünk bizonyságot a reménységünkről - jó lelkiismerettel - nem haraggal, nem rossz indulattal, hanem szeretettel, őszintén akarva a másik személy javát, megtérését.

b) az istenfélő építő beszéd, amiben nincs gonoszság és álnokság, a jónak, a békességnek a keresése és követése (11. vers)

c) a hívő testvérekkel és másokkal való kapcsolat áldásai: egyet értő, együtt érző, testvérszerető, irgalmas, alázatos szívű
d) jóval fizetni a rosszért - szeretettel győzni le a gonoszt (9. vers és a Róm 12,21)

e) boldogan hordozni az igazságért való szenvedést (14. vers) Ezek a gondolatok egyébként Jézus szavainak az ismétlése a boldog mondásokból: "Boldogok, akiket üldöznek az igazság miatt, mert övék a mennyek országa. Boldogok vagytok, ha szidalmaznak és üldöznek titeket, és hazugul minden rosszat rátok fognak miattam. Örüljetek és örvendezzetek ennek, mert jutalmatok bőséges a mennyekben; így üldözték előttetek a prófétákat is." (Mt 5,10-12)

Boldog vagy-e? Örülsz-e? Minden azon múlik, hogy milyen az Úr Krisztusba vetett bizalmad.

Hívd segítségül őt, hogy felépítse szívedben!
